b'\n_START_ARTICLE_\nEduskunnan kirjasto\n_START_SECTION_\nKokoelmat\n_START_PARAGRAPH_\nKirjaston kokoelmiin kuuluu noin 530 000 nidett\xc3\xa4 ja lehti\xc3\xa4 kirjastoon tulee noin 550. Aineisto on haettavissa Selma-kokoelmatietokannasta sek\xc3\xa4 Finnasta. Suurin osa aineistosta on lainattavaa. Kirjaston aineistoa voi pyyt\xc3\xa4\xc3\xa4 kaukolainaksi omaan l\xc3\xa4hikirjastoonsa. Kirjasto on muun muassa Euroopan unionin, Euroopan neuvoston ja YK:n tallekirjasto. Kirjastosta l\xc3\xb6ytyy esimerkiksi muiden maiden parlamenttiasiakirjoja, s\xc3\xa4\xc3\xa4d\xc3\xb6skokoelmia, lakikirjoja ja tuomioistuinten ratkaisukokoelmia._NEWLINE_Kirjaston Elki-linkkitietokantaan on koottu kirjaston tietoasiantuntijoiden valitsemia luotettavia eduskuntatiedon, oikeudellisen tiedon ja yhteiskuntatiedon internetl\xc3\xa4hteit\xc3\xa4 Suomesta ja maailmalta. Kirjaston kotisivuilla on muun muassa Kotimaisen oikeuskirjallisuuden haku, johon on koottu tietoa Suomea koskevista, Suomessa julkaistuista tai suomalaisten kirjoittamista oikeustieteellisist\xc3\xa4 kirjoista ja artikkeleista vuodesta 1982 l\xc3\xa4htien._NEWLINE_Kirjasto osallistuu esimerkiksi Nuorten parlamentti -hankkeeseen. Lis\xc3\xa4ksi kirjasto j\xc3\xa4rjest\xc3\xa4\xc3\xa4 s\xc3\xa4\xc3\xa4nn\xc3\xb6llisesti avoimia asiakaskoulutuksia edustamiltaan tiedonaloilta._NEWLINE_Kirjaston yhteydess\xc3\xa4 toimivaan Eduskunnan arkistoon on talletettu eduskunnan alkuper\xc3\xa4isasiakirjat s\xc3\xa4\xc3\xa4tyvaltiop\xc3\xa4ivist\xc3\xa4 l\xc3\xa4htien.'